José Ignacio Munilla Aguirre

**José Ignacio Munilla Aguirre** (født 13. november 1961 i Zumarraga i Baskerland i Spania) er en spansk katolsk prelat og biskop av Orihuela-Alicante.
## Liv og virke
### Prest
José Ignacio Munilla Aguirre studerte katolsk teologi og filosofi ved *Colegio del Sagrado Corazón de Mundaiz* i Donostia-San Sebastián og ved presteseminaret i Toledo. Han ble presteviet den 29. juni 1986. 

Munilla Aguirre ble kapekkan i menigheten *Nuestra Señora de la Asunción* i Zumarraga. José Ignacio Munilla tok lisensiatsgrad i spiritualitet ved det teologiske fakultet i Nord-Spania i Burgos.

### Biskop av Palencia
Den 24. juni 2006 utnevnte pave Benedikt XVI ham til biskop av Palencia. Den apostoliske nuntius til Spania, erkebiskop Manuel Monteiro de Castro, bispeviet ham den 10. september samme år; medkonsekratorer var biskopen av San Sebastián, Juan María Uriarte Goiricelaya, og biskopen av Orihuela-Alicante, Rafael Palmero Ramos.

### Biskop av San Sebastián
Pave Benedikt XVI utnevnte ham til biskop av San Sebastián den 21. november 2009. Innsettelsen fant sted den 9. januar 2010.

Munilla ble av sine motstandere ansett som alt for konservativ, og fikk å slite med motbør i sitt baskiske bispedømme fra starten av. En gruppe prester fra bispedømmet, hvorav 85 sogneprester (77 % av Guipuzcos presteskap) og 11 av bispedømmets 14 dekaner, undertegnet en appell i forkant av innsettelsen, rettet til presidenten for Den spanske bispekonferanse, kardinal Rouco Varela av Madrid og pave Benedikt XVI. Der krevde de at utnevnelsen ble opphevet. Men det skjedde ikke. 

Etter seks år mente kritikere, som fortsatt omfattet store deler av presteskapet, at biskopen hadde fylt alle viktige stillinger i bispedømmehierarkiet med tilhengere av hans agenda. Dette mente man hadde gjort at kirkelivet i Gipuzkoa under biskop Munilla var nesten gått i stå. Mot slutten av 2018 var det igjen offentlige protester mot biskopen fordi han hadde gått inn i den lukrative lokale hotellvirksomheten med bispedømmets midler, noe kritikere fant etisk uakseptabelt for en biskop.

### Biskop av Orihuela-Alicante
Pave Frans utnevnte ham til biskop av Orihuela-Alicante den 7. desember 2021. Innsettelsen fant sted 12. februar året etter.

Innenfor Den spanske bispekonferanse har han vært medlem av kommisjonen for sosial kommunikasjon siden 2011. Tidligere var han medlem av kommisjonen for det gudviede liv fra 2005 til 2008 og av underkommisjonen for unge til kommisjonen for sekulærapostolatet fra 2008 til 2013 og medlem av sosialkommunikasjonskommisjonen fra 2011 til 2017.

På plenumsmøtet til Council of Bishops' Conferences of Europe (CCEE) holdt i St. Gallen i Sveits fra 27. til 30. september 2012, ble han utnevnt til president for de europeiske biskopenes sosialkommunikasjonskommisjon.

## Episkopalgenealogi
Hans episkopalgenealogi er:

* Kardinal Scipione Rebiba (1504-1577) 
* Kardinal Giulio Antonio Santori (1532-1602) * bispeviet 1566
* Kardinal Girolamo Bernerio (1540-1611) *1586
* Erkebiskop Galeazzo Sanvitale (1566-1622) *1604
* Kardinal Ludovico Ludovisi  (1595-1632) *1621
* Kardinal Luigi Caetani (1595-1642) *1622
* Kardinal Ulderico Carpegna (1595-1679) *1630
* Kardinal Paluzzo Paluzzi Altieri degli Albertoni (1623-1698) *1666
* Pave Benedikt XIII (1649-1730) *1675
* Pave Benedikt XIV (1675-1758) *1724
* Pave Klemens XIII (1693-1769) *1743
* Kardinal Marcantonio Colonna (1724-1793) *1762
* Kardinal Hyacinthe-Sigismond Gerdil (1718-1802) *1777
* Kardinal Giulio Maria della Somaglia (1744-1830) *1788
* Kardinal Carlo Odescalchi (1785-1841) *1823
* Kardinal Costantino Patrizi Naro (1798-1876) *1828
* Kardinal Lucido Maria Parocchi (1833-1903) *1871
* Pave Pius X (1835-1914) *1884
* Pave Benedikt XV (1854-1922) *1907
* Pave Pius XII (1835-1958) *1917 
* Kardinal Eugène-Gabriel-Gervais-Laurent Tisserant (1884-1972) *1937 
* Pave Paul VI (1897-1978) *1954 
* Kardinal Agostino Casaroli (1914-1998) *1967 
* Kardinal Manuel Monteiro de Castro (1938- ) *1985 
* Biskop *José Ignacio Munilla Aguirre* (1961- ) *2006

## Referanser